Bavite se sportom!

 Učenici obiju novigradskih škola obilježili su 10. rujna Hrvatski olimpijski dan. Obilježavanje Olimpijskog dana započeo je na rukometnom igralištu Škole gdje su u razrednim vrstama svi učenici u bijelim majicama, simbolu mira, prijateljstva i razumijevanja, poslušali kratko podsjećanje na povijest Olimpijskih igara i zanimljivosti o igrama antičkog i modernog doba.

 Sportske aktivnosti odigrane su u idealnim vremenskim uvjetima na vanjskim terenima Škole i u školskoj dvorani. Razigrani svježim rujanskim suncem učenici nižih razreda na košarkaškom su terenu crtali olimpijske krugove nakon čega su učenici viših razreda ocijenili uspješnost i maštovitost likovnih radova.

 Učenici viših razreda pokazali su svoje sportske vještine u nogometnim utakmicama između a i b odjeljenja. U finalnom ogledu snage su odmjerili učenici 7. i 8. a razreda i mlađi bekavci iz 5. i 6. razreda. Rezultatom 2:0 pobjedu su odnijeli nogometaši akavci iz 7. i 8. razreda.

 Istovremeno, školska je dvorana bila poprištem odbojkaških utakmica između odbojkašica a i b razreda u ekipama Riva i Rela. Bodrene navijačima s tribina, spretnijih ruku bile su odbojkašice 7. i 8. razreda iz a odjeljenja.

 U dobrom raspoloženju i fair playu Olimpijski dan opravdao je smisao i sva naša očekivanja.

 M. Malbašić, M. Radizlović, 8.a